ועדת הכספים, כנסת 17, פרוטוקול מספר 641, 2007-12-31 12:00

שי חרמש: אני פותח את ישיבת ועדת הכספים.

יעקב ליצמן: ביקשתי דיון על אף שאני יודע שהיום, סוף השנה, כבר סגרו את הספרים.

יעקב ליצמן: מה שקורה כאן זה דבר חמור ביותר.

יעקב ליצמן: ועדת הכספים – עת כיהנתי כיושב-ראש הוועדה – לפני כשנה וחודשיים אישרה תקציב של 10 מיליון שקלים לחדר מיון קדמי לבנייה.

יעקב ליצמן: עלות הבנייה היא מעל 30 מיליון דולר כאשר הושקעו כבר 12 מיליון דולר.

יעקב ליצמן: מדובר בבניין בן 9 קומות שהן כבר בנויות, כאשר 4 קומות הן מתחת לקרקע ו-5 קומות מעל הקרקע.

יעקב ליצמן: זה אמור לפעול עד שיוקם בית חולים.

ראובן ריבלין: זה באותו מתחם?

יעקב ליצמן: כן.

יעקב ליצמן: כאשר יוקם בית החולים, זה יתחבר לבית החולים.

יעקב ליצמן: גם אם תאושר בניית החולים, יעברו 10 שנים ובינתיים אנחנו מדברים בהצלת נפשות.

יעקב ליצמן: באה עמותה והתחילה לבנות ויש לה את האישורים של משרד הבריאות והיא פועלת לפי האישורים שהיא קיבלה.

יעקב ליצמן: קובי הבר, לזכותו אני אומר את זה, היה מוכן לעזור ב-10 מיליון שקלים לבנייה.

יעקב ליצמן: תאר לעצמך שאמנון דה-הרטוך אישר את התקציבים.

שי חרמש: אתה מדבר על הכנסת ה-16?

יעקב ליצמן: בכנסת הנוכחית.

יעקב ליצמן: לפני הסטירה המפורסמת.

יעקב ליצמן: ב-2007 הקריטריונים היו מאושרים.

יעקב ליצמן: היה אפשר להקים את זה עוד ב-2006 אבל כל אחד מהסיבות שלו שם לזה רגליים.

יעקב ליצמן: אני יודע לומר במי מדובר, אבל אני לא רוצה לומר כרגע.

יעקב ליצמן: יכול להיות שאני אפנה למבקר המדינה כדי שיבדוק את הנושא, אבל כרגע זה לא הדיון שאני רוצה לדון בו.

יעקב ליצמן: אגב, המנהל האדמיניסטרטיבי הוא דוקטור אופק שיושב כאן והמנהל הרפואי הוא פרופסור שאשא מנהריה.

יעקב ליצמן: שני האנשים האלה מטפלים בנושא.

יעקב ליצמן: אני מדגיש שוב שחדר המיון הקדמי הזה יהיה עד הקמת בית החולים, ואכן צריך בית חולים במקום, ואחר כך, ברגע שיהיה בית חולים, זה יסונף לבית החולים.

יעקב ליצמן: עשינו פרויקט גדול שאנחנו מקווים בעזרת השם להתחיל להפעיל אותו במאי 2008.

יעקב ליצמן: יש לי מכתב מה-19 בדצמבר 2007 אל היועץ המשפטי של משרד הבריאות, נתן סומך, ובסעיף 6 במכתב נאמר: "להערכתי מתוך תיק המסמכים וההבהרות שקיבלתי מפרופסור שאשא ודוקטור אופק, ניתן לאשר את בקשת התמיכה או לחילופין לחתום על הסכם עמותה".

שי חרמש: למה לחילופין?

יעקב ליצמן: זה אותו דבר.

יעקב ליצמן: החומר החסר שדוקטור אופק התבקש להעביר לא ישנה את האמור בסעיף 6.

יעקב ליצמן: זאת אומרת, אפשר להעביר את זה עכשיו.

יעקב ליצמן: רבותיי, עושים שם כל מיני דברים ולא מעבירים את הכסף.

יעקב ליצמן: פרוטה אחת לא הועברה.

יעקב ליצמן: אני חושב שזה חמור מאוד.

יעקב ליצמן: אגב, עושים צחוק מהחלטות הוועדה.

יעקב ליצמן: 12 ורבע מיליון דולר כבר הושקעו אבל עושים צחוק מהחלטות הוועדה.

יעקב ליצמן: אני מציע שאנחנו בוועדת הכספים נקבל החלטה שלא נאשר כל פניות של משרד הבריאות עד שהם יפעלו.

ראובן ריבלין: האוצר העביר את הכסף?

יעקב ליצמן: כן.

יעקב ליצמן: זה מונח שנה במשרד הבריאות.

ניסן סלומינסקי: לקחו להם את הכסף?

יעקב ליצמן: לא לקחו.

יעקב ליצמן: אני בא לבקש כסף, אומרים לי שהשאירו את זה כהרשאה להתחייב.

יעקב ליצמן: עוזי קרן כאן והוא יכול להסביר מה קורה.

יעקב ליצמן: אגב, אני מוחה על כך שהמנכ"ל לא בא.

יעקב ליצמן: אם לא תמצא חן בעינינו התשובה של עוזי קרן, אני אדרוש שמחר המנכ"ל יבוא לוועדה.

יעקב ליצמן: גם השר יבוא, למרות שיכול להיות שהוא לא יודע לתת תשובות.

סופה לנדבר: השר צריך להגיע לכאן ולתת דין וחשבון.

ראובן ריבלין: השר יכול לשחרר את הכספים.

שי חרמש: אני מוכן לקבל את המנכ"ל אם הוא יביא את הכסף.

יעקב ליצמן: יש סיבה שהמנכ"ל לא נמצא כאן ואני אפרט בהמשך.

עוזי קרן: אני אדבר על התהליך.

עוזי קרן: לפני שבועיים – אחרי שהפרויקט אושר והתחילו לבנות אותו – קיבלתי תיק בעובי כזה שמכיל את כל ההוצאות של העמותה עד היום והתבקשתי לבדוק אותו.

עוזי קרן: הפסקתי לעשות דברים אחרים ותוך שבוע העמותה קיבלה תשובה.

יעקב ליצמן: המכתב נכון?

עוזי קרן: אני חתום עליו.

עוזי קרן: המכתב נכון.

עוזי קרן: העמותה קיבלה תשובה.

עוזי קרן: יומיים אחרי כן ישבנו עם אנשי העמותה והיו לנו הרבה שאלות לגבי חלק מהמסמכים שקיבלנו שלא תאמו את הסיבה בגינה הכסף היה אמור לעבור לעמותה.

עוזי קרן: קיבלנו הסברים.

שי חרמש: הכסף הוא לבנייה, נכון?

עוזי קרן: הכסף הוא השתתפות בחלק מהבנייה.

עוזי קרן: הוא לא לכל הבנייה.

שי חרמש: הוא השתתפות בבנייה.

עוזי קרן: כן.

עוזי קרן: קיבלנו הבטחה משני אנשים שאני מאוד מכבד – גם דוקטור אופק וגם פרופסור שאשא – שנקבל עדכון לתיק הזה ואת המסמכים הרלוונטיים שנוגעים להקצבה הזאת.

עוזי קרן: מחר אנחנו אמורים להיות במבנה.

יעקב ליצמן: רגע.

יעקב ליצמן: כתבת, עם כל הכבוד, שעל אף שחסרים מסמכים, החומר החסר שדוקטור אופק התבקש להעביר, לא ישנה את האמור בסעיף 6.

יעקב ליצמן: דהיינו, אתה מאשר את זה.

יעקב ליצמן: טיעונים גם אני יכול לטעון.

עוזי קרן: מכיוון שהפסיקו את עבודתי והתבקשתי לטפל בפרויקט הזה באופן דחוף, אין לי כאן טיעונים אלא אני מספר מה היה.

עוזי קרן: מכיוון ששני אנשים – ואמרתי שאני מאוד מכבד אותם – הבטיחו שהם יעבירו את המסמכים הרלוונטיים כי הם לא היו בתיק הוצאתי את המכתב הזה למרות זאת כי הנחתי שהם באמת יעבירו לי אותם.

עוזי קרן: נקבע מחר ביקור במקום, בלי שום קשר לישיבת הוועדה שלא ידעתי עליה.

יעקב ליצמן: מה זה שייך?

יעקב ליצמן: אתה מוציא אותי מהכלים.

יעקב ליצמן: אני אומר מי עושה את הדברים האלה ולמה עושים.

יעקב ליצמן: זה פשע מאורגן אצלכם.

יעקב ליצמן: אני מכיר ואני יודע בדיוק אבל לא אומר לפרוטוקול מה קורה שם.

יעקב ליצמן: פשע מאורגן.

יעקב ליצמן: אתם לא נותנים שנה שלמה להעביר את הכסף הזה וכל יום יש סיפור אחר.

עוזי קרן: נורא נוח לצעוק עלי.

יעקב ליצמן: הצעקה היא גם על הבכירים שלא באו לכאן.

עוזי קרן: זה בסדר.

עוזי קרן: אני לא מגונן על אף אחד אלא אני מסביר.

עוזי קרן: מכיוון שהכסף בסעיף פיתוח, הבטיחה הגברת רלב"ג שבינואר הכסף יועבר.

יעקב ליצמן: מה זה ינואר?

יעקב ליצמן: הכסף הזה מונח אצלכם שנה ורבע.

עוזי קרן: מעבר לזה אין לי הסברים.

עוזי קרן: אני יודע מה אני עושה.

עוזי קרן: הכסף, לפחות לפי ההבטחה שקיבלתי מהגברת רלב"ג, יבוא בינואר מכיוון שהוא בסעיף פיתוח והוא ממשיך לשנה הבאה.

ניסן סלומינסקי: והוא לא מותנה בשום דבר שאתה צריך לקבל?

עוזי קרן: לא.

עוזי קרן: הוא לא מותנה כי אני מאמין שמה שהם אמרו, הם יקיימו.

שי חרמש: בנאיביות שלי אני יכול לנעול את הדיון בשאלה פשוטה.

שי חרמש: מחר בבוקר אנחנו כבר בינואר.

שי חרמש: השאלה היא אם יש איזשהו עיכוב נוסף.

שי חרמש: הסיור, טוב שנעשה וטוב שרואים מה עושים.

סופה לנדבר: למה הם לא עשו את זה עד עכשיו?

סופה לנדבר: שנה שלמה הם לא עשו כלום.

יעקב ליצמן: למה הם קבעו את הסיור ב-1 בינואר?

שי חרמש: ה-1 בינואר הוא מחר בבוקר.

שי חרמש: האם אתה רואה איזושהי מניעה שבמהלך חודש ינואר הכסף יועבר לעמותה?

עוזי קרן: התשובה היא חד משמעית לא.

שי חרמש: הכעס של חבר הכנסת ליצמן ברור לגמרי, אבל עם כעס אין מה לתקן.

שי חרמש: האם אתה רואה איזושהי מניעה שבינואר יועבר הכסף לעמותה?

עוזי קרן: התשובה היא לא.

סופה לנדבר: בינואר יש 30 ימים ואנחנו רוצים שהכסף יועבר בשבוע הבא.

סופה לנדבר: זאת פשוט בירוקרטיה.

יעקב ליצמן: זאת לא בירוקרטיה אלא פשע.

יעקב ליצמן: למה את אומרת בירוקרטיה?

יעקב ליצמן: הוא גמר את התיק כבר לפני חודש.

ראובן ריבלין: האם נכון שהאוצר הקציב 10 מיליון שקלים לנושא המפעל הרפואי הזה?

עוזי קרן: כן.

ראובן ריבלין: האם נכון שקיבלתם את זה לפני שנה וחצי?

יעקב ליצמן: שנה ורבע.

עוזי קרן: אני לא יודע.

ראובן ריבלין: אתה לא מאגף התקציבים.

עוזי קרן: לא.

עוזי קרן: יכול לומר לך ראובן מתי הוא העביר את זה.

ראובן ריבלין: אני יודע.

ראובן ריבלין: ראובן לא צריך לומר לי.

ראובן ריבלין: הוא אמר לי שהוא העביר את זה.

יעקב ליצמן: הכסף הועבר ב-30 בדצמבר 2006.

ראובן ריבלין: למה לא החזרתם את הכסף לאוצר אם התעכבתם?

ראובן ריבלין: האוצר היה שומר על הכסף.

עוזי קרן: אני חושב שלא התעכבנו.

עוזי קרן: יש כאן עניין של תמיכות ולתמיכות האלה יש סייגים ומישהו היה צריך למלא את הסייגים האלה.

עוזי קרן: התיק הזה הגיע אלי לפני שבועיים ובלי התיק הזה אי אפשר היה להעביר את הכסף.

יעקב ליצמן: עם כל הכבוד, אני רוצה מחר בבוקר את המנכ"ל כאן, ואם לא, גם את השר.

יעקב ליצמן: אני לא מוכן לעבור לסדר היום.

סופה לנדבר: אני מצטרפת לבקשה.

יעקב ליצמן: אני לא מוכן שיזלזלו בהחלטות ועדת הכספים ויעשו זאת בגסות.

יעקב ליצמן: הוא אומר שהוא קיבל את התיק לפני שבועיים.

יעקב ליצמן: יש לך הסבר למה לא קיבלתי את התיק לפני כן?

ראובן ריבלין: הוא אומר שהוא קיבל את התיק לפני שבועיים.

סופה לנדבר: הוא קיבל לפני שבועיים אבל המשרד קיבל את זה לפני שנה.

ראובן ריבלין: הוא אומר שהוא קיבל את התיק לפני שבועיים כי עד לפני שבועיים העמותה לא העבירה לו את התיק.

יעקב ליצמן: לא נכון.

יעקב ליצמן: לא ביקשו שום דבר.

יעקב ליצמן: שנה סוחבים אותם.

ראובן ריבלין: זה דבר חמור ביותר.

ראובן ריבלין: אם מה שהוא אומר זה נכון, אז גם העמותה צריכה לראות איך היא נתנה להם לרחוץ בניקיון כפיהם.

ד"ר אופק: יש כאן תהליך.

ד"ר אופק: האוצר העביר את הכסף למשרד הבריאות.

ראובן ריבלין: הוא נושא ריבית והצמדה?

ד"ר אופק: את זה האוצר יודע.

ד"ר אופק: מאחר שהתהליך מתנהל דרך מה שנקרא תמיכות, יש במשרד הבריאות ועדת תמיכות ולא אנחנו קובעים את המועד שהיא מתכנסת ולא אנחנו קובעים את הפרוצדורה שלה.

ד"ר אופק: הוועדה התכנסה לראשונה בשנת 2007 בחודש אוקטובר ואז הוגשה הבקשה.

ד"ר אופק: בתוך הדיון הראשון יש תהליך.

ד"ר אופק: החומר הועבר למעשה במועד שבו התבקשנו על ידי ועדת התמיכות ובאופן מעשי התהליך כפי שהוא התנהל מחודש אוקטובר ועד היום היה תהליך כסדרו.

ד"ר אופק: לכן אני גם שמח שאמר זאת עוזי קרן.

ראובן ריבלין: הוא נתן לך בשורה גדולה, שאתה מקבל את הכסף החודש.

ד"ר אופק: אכן כן.

ד"ר אופק: לכן גם בחודש דצמבר, מפאת קוצר הזמן, החליט עוזי לאחר בדיקה שלו שבאופן מעשי הוא סומך על כך שנשלים את המסמכים הנדרשים ואת הכסף ניתן להעביר.

ד"ר אופק: אנחנו אכן מקווים שהכסף יועבר במהלך הימים הקרובים.

סופה לנדבר: אני מצטרפת לדבריו של חבר הכנסת ליצמן.

סופה לנדבר: אני רוצה שמחר יבוא לכאן המנכ"ל ושר הבריאות.

סופה לנדבר: זאת שערורייה.

סופה לנדבר: זה סקנדל.

סופה לנדבר: אתם יודעים שהחוק עבר בשנת 2002 ולא יתכן שמנהלים דברים לא לפי החוק במדינת ישראל.

סופה לנדבר: אנחנו לא במדינת בננות.

סופה לנדבר: אני חושבת שטוב עשה חבר הכנסת ליצמן כאשר היה יושב-ראש ועדת הכספים.

סופה לנדבר: הרי לא סתם העבירו את הכספים, ואתם זוכרים מה עשינו לפני שנה כאשר אמרנו שלא נעשה העברות בוועדת הכספים ולכן הם הגיעו לוועדה.

סופה לנדבר: אני לא רוצה להדביק סטיגמות על הפקידים, אבל זה לא יתכן וזה לא יכול להימשך.

סופה לנדבר: אתם מכירים את העיר אשדוד ואתם יודעים למה אנחנו דורשים הקמת בית חולים במקום.

סופה לנדבר: את חדר המיון אני רואה כצעד ראשון לבית החולים.

סופה לנדבר: ב-7 בחודש אני מנהלת את ישיבת הוועדה לפניות הציבור בקשר למה שנעשה לפני שנה, על יישום החוק ועל דברים שהבטיחו לנו לפני שנה.

סופה לנדבר: אין לי טענות כלפי עוזי כי הוא קיבל את התיק לפני שבועיים, אבל יש לי טענות כלפי משרד הבריאות.

סופה לנדבר: העמותה צריכה לבנות והיא לא יכולה לחכות.

סופה לנדבר: עוזי יתרשם כשהוא יהיה במקום מחר.

סופה לנדבר: לא יכול להיות שבפרויקט שעולה 30 מיליון דולר המדינה לא תשתתף בסכום של 10 מיליון שקלים.

ניסן סלומינסקי: אני מכבד את עוזי, אבל מאחר שזה לא תלוי בו, אני לא סומך על הבטחות.

ניסן סלומינסקי: תראו מה הבטיחו לניצולי השואה ומה קרה.

ניסן סלומינסקי: כל זמן שהכסף לא הגיע, הוא לא הגיע ואני עוד לא רואה שהוא יגיע בינואר.

ניסן סלומינסקי: מאותו רגע שעוזי קיבל את התיק, אין לנו טענות אליו, אבל אני רוצה לשאול את ראובן כי אתה איש הכספים כאן.

ניסן סלומינסקי: אתם באוצר העברתם את הכסף.

ניסן סלומינסקי: כדרככם אתם הרי עוקבים אחרי הכסף כדי לדעת מה קורה אתו.

ניסן סלומינסקי: לא ראיתם שכסף נעצר במשך שנה ויותר?

ניסן סלומינסקי: לא בדקתם מה קורה?

ניסן סלומינסקי: אתם הרי לא נותנים סתם כסף אלא נותנים אותו לצורך פרויקט מסוים.

ניסן סלומינסקי: תן לנו להבין מה קרה שם שהכסף הזה התגלגל והתגלגל ועד עכשיו ולא הגיע.

ניסן סלומינסקי: אני יודע מה קורה עד שאתם מעבירים את הכספים, אבל מאותו רגע שהעברתם, זה צריך לזרום במהירות הכי גדולה והאינטרס הכי גדול בעניין צריך להיות של אותו משרד, במקרה הזה משרד הבריאות.

ניסן סלומינסקי: הוא קיבל את הכסף לפרויקט, האינטרס שלו להזרים אותו מיד אלא זה לא האינטרס של משרד הבריאות ואז תן לנו להבין את זה.

ניסן סלומינסקי: יכול להיות שתתקבל כאן

ניסן סלומינסקי: הצעה אולי להפקיע את זה ממשרד הבריאות כי אתה לא יכול לעבוד עם משרד שהאינטרס שלו הוא תמיד הפוך כי תמיד הוא ישים רגליים.

ניסן סלומינסקי: אולי אתה יודע להסביר לנו קצת יותר בהיעדר מישהו אחר.

ראובן קוגן: הכסף תוקצב בתקציב הפיתוח מאחר שמדובר בבנייה ובפיתוח של תשתיות – זה לא תקציב שוטף – ומטבע הדברים גם המעקב אחרי תקציבי פיתוח מבחינת הביצועים שלהם הוא פחות הדוק מכיוון שאין את הלחץ הזה לבצע את התקציב במסגרת אותה שנה אלא אפשר תמיד להתחייב על הכסף הזה גם לשנה הבאה ואז לבצע אותו במהלך השנים הבאות.

ראובן קוגן: מה שכן, ידענו שהתהליך הזה ייקח יותר זמן מפרויקטים אחרים שהמשרד עושה בבתי החולים שלו מאחר שמדובר בתמיכה.

ראובן קוגן: כולכם יודעים שנושא של אישור תמיכות לגופים ציבוריים, זה נושא שהוא הרבה יותר ארוך מאישור העברת תקציבים בתוך הממשלה ששם אין בעיה, פה יש קריטריונים שוויוניים או לא שוויוניים.

יעקב ליצמן: כמה זמן לוקח?

יעקב ליצמן: חודש?

ראובן קוגן: אני אגן על משרד הבריאות.

ראובן קוגן: תהליך כזה יכול לקחת מספר חודשים ויכול לקחת גם עד שנה.

ראובן קוגן: אני לא מופתע שהתהליך הזה הוא ארוך.

יעקב ליצמן: שנה ורבע?

ראובן קוגן: אני מסכים שזה פרק זמן ארוך יחסית לזמן שזה אמור לקחת, אבל בהחלט נושא של אישור תמיכות הוא נושא שלוקח זמן כאשר מעורב פה ייעוץ משפטי ועוד בדיקות שאחר כך צריך לעשות לגבי מה שכן בנו כי מדובר בקבלות תמורת עבודה שכבר נעשתה.

ראובן קוגן: לכן אני אומר שמבחינת התהליך זה כן הגיוני שהתהליך הזה הוא ארוך יחסית לתהליכים אחרים.

ראובן קוגן: מצד שני, כמו שמשרד הבריאות אומר, מבחינתו כל הבדיקות האלה הסתיימו ב-19 בדצמבר, כאשר עוזי קרן הוציא את המכתב הזה, והכסף קיים בתקציב.

ראובן קוגן: אני מבין שאם הכל הסתיים, עם כניסת התקציב של 2008 לתוקף החל ממחר, לא תהיה שום בעיה להעביר את הכסף.

יעקב ליצמן: לפי הפרוצדורה של משרד האוצר ומשרד הבריאות, אם מכתב יוצא ב-19 בדצמבר שהכל מסודר, הייתה איזושהי מניעה להעביר את הכסף ב-20 בדצמבר?

ראובן קוגן: להערכתי לא הייתה אבל אני בטוח שלמשרד הבריאות יש הסברים אחרים.

ניסן סלומינסקי: אתה חושב שיש שם מישהו שיש לו אינטרס הפוך מהאינטרס לבנות את זה?

ראובן קוגן: אני לא רוצה להיכנס לאינטרסים של משרד הבריאות.

ראובן ריבלין: אני מציע לקבוע ישיבה נוספת בעניין זה ב-15 בינואר.

סופה לנדבר: לא.

סופה לנדבר: אני בחוץ לארץ.

ראובן ריבלין: ב-13 בינואר.

ראובן ריבלין: קודם כל אנחנו רוצים שהכסף יועבר, ואחר כך אנחנו רוצים לברר האם יש איזושהי מגמה במשרד הבריאות העוינת להקמת הפרויקט.

ניסן סלומינסקי: כאשר תחליטו להעביר את הכסף, תעבירו את כל ה-10 מיליון או שתעבירו את הסכום הזה בחלקים?

שי חרמש: לפי דוחות ביצוע.

שי חרמש: אתה היית ראש רשות, אבל שכחת איך זה עובד.

שי חרמש: ברגע שמאושר פרויקט, יש מפתח מימון.

שי חרמש: אומרים שהפרויקט הזה עול 100 מיליון שקלים, מדינת ישראל נותנת 10 מיליון, מדינת ישראל שותפה ב-10 אחוזים בפרויקט, ולכן כאשר הפרויקט עשה 50 אחוזים, מקבלים את החלק של ה-50 אחוזים.

ניסן סלומינסקי: מי אמר שכך זה הולך?

עוזי קרן: אנחנו נעביר את ה-10 מיליון כי יש חשבונות ביותר מ-10 מיליון.

עוזי קרן: אנחנו נפתור את הבעיה.

עוזי קרן: אבל אם לא היו חשבונות ב-10 מיליון, היינו מגישים כפי שאתה אומר, לפי קצב התקדמות עבודה.

עוזי קרן: אני רוצה לומר שהפרויקט הזה שנבנה באשדוד קיבל לפני שנה או קצת יותר את אישור משרד הבריאות.

עוזי קרן: לפחות מתוך הידיעה שלי, מהרגע שהפרויקט הזה הוגש לאישור משרד הבריאות והוא היה צריך להיות מוגש לאישור, הוא קיבל את האישור בתהליך מוסדר של בין חודש לחודשיים מרגע הגשת הבקשה.

יעקב ליצמן: האם מישהו אמר לך ב-19 בחודש לא להעביר את הכספים?

עוזי קרן: אני לא מעביר.

יעקב ליצמן: מישהו אמר לך לעכב את האישורים?

עוזי קרן: ממש לא.

יעקב ליצמן: אם אני אומר לפרוטוקול את מי שאמר לך, תאמר לי שאני שקרן?

יעקב ליצמן: הוא יודע.

עוזי קרן: אני לא יודע.

עוזי קרן: ב-19 בחודש גמרתי את הישיבה עם האדונים הנכבדים בשעה 1:00 ובשעה 1:30 המכתב נשלח.

עוזי קרן: אם מישהו היה רוצה לעכב אותו, לא הייתי מוציא אותו ב-19 אלא הייתי יכול להוציא אותו ב-20 או ב-21.

יעקב ליצמן: הם לא חשבו שאתה תוציא את המכתב בשעה 1:30.

יעקב ליצמן: תגיד לי בפנים כי אני יודע שאתה לא מדייק כרגע.

יעקב ליצמן: מישהו במשרד – יותר מאחד – מעכב את הדברים האלה.

עוזי קרן: למיטב ידיעתי התשובה היא לא.

שי חרמש: יש גם טווח זמן בו עובדת חשבות, טפסים, שחרור וכולי.

שי חרמש: אני מבקש שנקיים דיון בעוד שבועיים כדי לוודא שהכסף הגיע.

יעקב ליצמן: ברשותך, אני רוצה שגם סופה לנדבר תהיה.

יעקב ליצמן: אני מציע לקיים את הדיון ב-9 בחודש.

יעקב ליצמן: לפני כן אני רוצה הצהרה מעוזי שיאמר לנו באיזה יום הכסף יועבר.

שי חרמש: הוא לא יכול לדעת.

שי חרמש: זה לא התחום שלו.

יעקב ליצמן: אם אין תאריך, תאמר למנכ"ל שיבוא מחר.

יעקב ליצמן: אני רוצה את המנכ"ל כאן.

ניסן סלומינסקי: יש לי הצעה.

ניסן סלומינסקי: אתה תקבע את הישיבה ל-9 בחודש.

יעקב ליצמן: אני רוצה את המנכ"ל כאן.

שי חרמש: אם עד ה-11 בחודש הכסף לא מגיע לעמותה, ב-11 בחודש נבקש לקיים כאן דיון.

ניסן סלומינסקי: אם הכסף יגיע לפני כן, השיקול שלכם יהיה אם לבטל את הישיבה או לא.

יעקב ליצמן: אני רוצה את המנכ"ל כאן.

יעקב ליצמן: אני רוצה לשמוע מי עיכב, למה עיכבו ומה קרה שם.

ראובן ריבלין: עד ה-9 בחודש.

ראובן ריבלין: לא יאוחר מה-9 בחודש.

יעקב ליצמן: אני רוצה כאן את השר.

שי חרמש: נסתפק במנכ"ל.

יעקב ליצמן: אני יכול לומר שביום שלישי הייתה לי הצעה לסדר יום ואמרתי לשר שמפריעים במשרד הבריאות והוא אפילו לא ידע על מה אני מדבר.

יעקב ליצמן: הוא אמר שהוא יבדוק ויחזור אלי.

שי חרמש: סיכמנו את הדיון הזה.

יעקב ליצמן: אגב, כמה כסף החזירו לאוצר?

יעקב ליצמן: הרי הכסף היה.

שי חרמש: זאת הרשאה להתחייב, כך שאין כאן מה להחזיר.

שי חרמש: סיכמנו את הדיון ואנחנו עוברים לדיון בנושא הבא.